CELEX: 32020R2008
Language: hu
Date: 2020-12-08 00:00:00
Title: A Bizottság (EU) 2020/2008 rendelete (2020. december 8.) a 702/2014/EU, a 717/2014/EU és az 1388/2014/EU rendeletnek az alkalmazási időszaka és egyéb releváns kiigazítások tekintetében történő módosításáról (EGT-vonatkozású szöveg)

2020.12.9.   
               
               
                  HU
               
               
                  Az Európai Unió Hivatalos Lapja
               
               
                  L 414/15
               
            
         A BIZOTTSÁG (EU) 2020/2008 RENDELETE
         (2020. december 8.)
         a 702/2014/EU, a 717/2014/EU és az 1388/2014/EU rendeletnek az alkalmazási időszaka és egyéb releváns kiigazítások tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 108. cikke (4) bekezdésére,
         tekintettel az Európai Unió működéséről szóló szerződés 107. és 108. cikkének a horizontális állami támogatások bizonyos fajtáira történő alkalmazásáról szóló, 2015. július 13-i (EU) 2015/1588 tanácsi rendeletre (1) és különösen annak 1. cikke (1) bekezdésére és 2. cikke (1) bekezdésére,
         az Állami Támogatások Tanácsadó Bizottságával folytatott konzultációt követően,
         mivel:
         
                     (1)
                  
                  
                     A 702/2014/EU bizottsági rendelet (2)2020. december 31-ig alkalmazandó.
                  
               
                     (2)
                  
                  
                     A Bizottság 2018. szeptember 8-án megkezdte a 702/2014/EU rendelet felülvizsgálatát abból a célból, hogy azt a 2021–2027-es időszakra vonatkozóan új rendelettel váltsa fel. Az új rendelet kidolgozásakor azonban figyelembe kell venni a közös agrárpolitika (KAP) fejlesztését. Kiemelt jelentőséggel bír a KAP keretében a tagállamok által elkészítendő stratégiai tervekhez nyújtott támogatásra vonatkozó szabályok megállapításáról szóló európai parlamenti és tanácsi rendeletre irányuló javaslat (3), amely előírja, hogy a tagállamok 2021. január 1-jétől kezdjék meg KAP-stratégiai terveik végrehajtását.
                  
               
                     (3)
                  
                  
                     A KAP-reformmal összefüggő jogalkotási eljárás azonban még folyamatban van, és a jogi keret, valamint többek között az azt követő felhatalmazáson alapuló és végrehajtási jogi aktusok elfogadására még egy ideig nem kerül sor.
                  
               
                     (4)
                  
                  
                     Annak biztosítása érdekében, hogy a tagállamok a 702/2014/EU rendelettel összhangban továbbra is mentesíthessék állami támogatási programjaikat, valamint abból a célból, hogy az említett rendelet felülvizsgálatát a KAP-reform elfogadását követően le lehessen zárni, helyénvaló a 702/2014/EU rendelet alkalmazási időszakát 2022. december 31-ig meghosszabbítani.
                  
               
                     (5)
                  
                  
                     A 717/2014/EU (4) és az 1388/2014/EU bizottsági rendelet (5) szintén 2020. december 31-ig alkalmazandó.
                  
               
                     (6)
                  
                  
                     A Bizottság 2019. április 29-én és 2019. május 2-án megkezdte a 717/2014/EU, illetve az 1388/2014/EU rendelet felülvizsgálatát, hogy azokat a 2021–2027-es időszakra vonatkozóan új rendeletekkel váltsa fel. E rendeleteknek koherensnek és konzisztensnek kell maradniuk a halászati és az akvakultúra-ágazatban nyújtott állami támogatások értékelése szempontjából releváns egyéb szabályokkal, különösen az Európai Tengerügyi és Halászati Alapról (ETHA) szóló rendelettel (6). Kiemelt jelentőséggel bír az ETHA-ról szóló európai parlamenti és tanácsi rendeletre irányuló javaslat, amely előírja az ETHA 2021. január 1-jétől történő létrehozását (7). Az ETHA reformjára vonatkozó jogalkotási eljárás azonban még folyamatban van. Annak biztosítása érdekében, hogy a tagállamok a 717/2014/EU rendelettel összhangban továbbra is nyújthassanak kis összegű támogatást, és az 1388/2014/EU rendelettel összhangban mentesíthessék állami támogatási programjaikat, valamint annak érdekében, hogy e rendeletek felülvizsgálatát az ETHA-reform elfogadását követően le lehessen zárni, helyénvaló a 717/2014/EU és az 1388/2014/EU rendelet alkalmazási időszakát 2022. december 31-ig meghosszabbítani.
                  
               
                     (7)
                  
                  
                     A 702/2014/EU és az 1388/2014/EU rendelet alkalmazási időszakának meghosszabbítása miatt előfordulhat, hogy néhány tagállam meg kívánja hosszabbítani azokat az intézkedéseket, amelyekről az említett rendeletek értelmében összefoglaló információkat küldött a Bizottságnak. Az adminisztratív terhek csökkentése érdekében az említett intézkedések meghosszabbítására – és ezzel összefüggésben a költségvetés esetleges növelésére – vonatkozó összefoglaló információkat úgy kell tekinteni, mint amelyeket a Bizottsággal közöltek és közzétettek, feltéve, hogy az érintett intézkedések nem módosultak jelentős mértékben.
                  
               
                     (8)
                  
                  
                     A Covid19-járvány vállalkozásokat érintő gazdasági és pénzügyi következményeinek figyelembevétele és a Bizottság által – különösen a 2020–2021 közötti időszakban – elfogadott általános szakpolitikai válaszintézkedésekkel való összhang biztosítása érdekében a 702/2014/EU és az 1388/2014/EU rendeletet is ki kell igazítani. Mindenekelőtt azoknak a vállalkozásoknak, amelyek 2019. december 31-én nem voltak nehéz helyzetben, de a 2020. január 1. és 2021. június 30. közötti időszakban nehéz helyzetben lévő vállalkozásokká váltak, továbbra is jogosultnak kell maradniuk az említett rendeletek szerinti támogatásra.
                  
               
                     (9)
                  
                  
                     Az 1388/2014/EU rendelet 1. és 13–43. cikke hivatkozásokat tartalmaz az 508/2014/EU ETHA-rendeletre annak érdekében, hogy meghatározza a nem támogatható műveleteket és az említett rendelkezések alapján történő támogatásnyújtás feltételeit. Az 1388/2014/EU rendelet meghosszabbítási ideje alatt a jogbiztonság biztosítása érdekében ezeket a hivatkozásokat az 508/2014/EU rendelet 2020. december 31-én hatályos változatára való hivatkozásként kell értelmezni, függetlenül attól, hogy az említett rendelet hatályát veszti-e.
                  
               
                     (10)
                  
                  
                     A 702/2014/EU, a 717/2014/EU és az 1388/2014/EU rendeletet ezért ennek megfelelően módosítani kell.
                  
               
                     (11)
                  
                  
                     A 702/2014/EU, a 717/2014/EU és az 1388/2014/EU rendelet szerinti létező támogatások folytonosságának biztosítása, valamint annak lehetővé tétele érdekében, hogy azok a vállalkozások, amelyek a Covid19-járvány miatt 2020. január 1-jén vagy azt követően nehéz helyzetben lévő vállalkozásokká váltak, 2020. január 1-jétől támogathatók legyenek, e rendeletnek a Hivatalos Lapban való kihirdetését követően a lehető leghamarabb hatályba kell lépnie,
                  
               ELFOGADTA EZT A RENDELETET:
         
            1. cikk
            A 702/2014/EU rendelet módosításai
            A 702/2014/EU rendelet a következőképpen módosul:
            
                        1.
                     
                     
                        az 1. cikk (6) bekezdése a következő c) ponttal egészül ki:
                        
                                    „c)
                                 
                                 
                                    az olyan vállalkozásoknak nyújtott támogatás, amelyek 2019. december 31-én nem voltak nehéz helyzetben, de a 2020. január 1. és 2021. június 30. közötti időszakban nehéz helyzetben lévő vállalkozásokká váltak.”;
                                 
                              
                  
                        2.
                     
                     
                        a 9. cikk a következő (8) bekezdéssel egészül ki:
                        
                           „(8)   Az (1), a (2) és a (6) bekezdéstől eltérve, amennyiben valamely tagállam olyan intézkedéseket kíván meghosszabbítani, amelyek tekintetében összefoglaló információkat nyújtott be a Bizottságnak, úgy kell tekinteni, hogy a szóban forgó intézkedések meghosszabbítására vonatkozó összefoglaló információkat közölte a Bizottsággal és azok közzétételre kerültek, feltéve, hogy az érintett intézkedések – a költségvetés növelésén kívül – nem módosultak jelentős mértékben.”;
                        
                     
                  
                        3.
                     
                     
                        az 52. cikk második bekezdésének helyébe a következő szöveg lép:
                        „Ez a rendelet 2022. december 31-ig alkalmazandó.”
                     
                  
         
            2. cikk
            A 717/2014/EU rendelet módosításai
            A 717/2014/EU rendelet 8. cikkében a második bekezdés helyébe a következő szöveg lép:
            
               „Ez a rendelet 2022. december 31-ig alkalmazandó.”
            
         
         
            3. cikk
            Az 1388/2014/EU rendelet módosításai
            Az 1388/2014/EU rendelet a következőképpen módosul:
            
                        1.
                     
                     
                        az 1. cikk (3) bekezdésének d) pontja helyébe a következő szöveg lép:
                        
                                    „d)
                                 
                                 
                                    nehéz helyzetben lévő vállalkozásoknak nyújtott támogatás, a természeti katasztrófák által okozott károk helyreállítására irányuló támogatás kivételével, és olyan vállalkozásoknak nyújtott támogatás, amelyek 2019. december 31-én nem voltak nehéz helyzetben, de a 2020. január 1. és 2021. június 30. közötti időszakban nehéz helyzetben lévő vállalkozásokká váltak;”;
                                 
                              
                  
                        2.
                     
                     
                        a rendelet a következő 11a. cikkel egészül ki:
                        
                           „11a. cikk
                           Eltérés a tájékoztatási és közzétételi követelményektől
                           A 9. cikk (5) bekezdésétől és a 11. cikk a) pontjától eltérve, amennyiben valamely tagállam olyan intézkedéseket kíván meghosszabbítani, amelyek tekintetében összefoglaló adatokat nyújtott be a Bizottságnak, úgy kell tekinteni, hogy a szóban forgó intézkedések meghosszabbítására vonatkozó összefoglaló adatokat közölte a Bizottsággal és azok közzétételre kerültek, feltéve, hogy az érintett intézkedések – a költségvetés növelésén kívül – nem módosultak jelentős mértékben.”;
                        
                     
                  
                        3.
                     
                     
                        a 47. cikk második bekezdésének helyébe a következő szöveg lép:
                        „Ez a rendelet 2022. december 31-ig alkalmazandó.”
                     
                  
         
            4. cikk
            Az 1388/2014/EU rendeletben az 508/2014/EU rendeletre való hivatkozások alkalmazása
            Az 1388/2014/EU rendelet 1. és 13–43. cikkében az 508/2014/EU rendelet rendelkezéseire való hivatkozásokat az említett rendelkezések 2020. december 31-én alkalmazandó változatára való hivatkozásként kell értelmezni, függetlenül attól, hogy az utóbbi rendelet hatályát veszti-e.
         
         
            5. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 8-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 248., 2015.9.24., 1. o.
         
         
            (2)  A Bizottság 702/2014/EU rendelete (2014. június 25.) az Európai Unió működéséről szóló szerződés 107. és 108. cikkének alkalmazásában a mezőgazdasági és az erdészeti ágazatban, valamint a vidéki térségekben nyújtott támogatások bizonyos kategóriáinak a belső piaccal összeegyeztethetőnek nyilvánításáról (HL L 193., 2014.7.1., 1. o.).
         
            (3)  A közös agrárpolitika keretében a tagállamok által elkészítendő stratégiai tervhez (KAP-stratégiai terv) nyújtott, az Európai Mezőgazdasági Garanciaalap (EMGA) és az Európai Mezőgazdasági Vidékfejlesztési Alap (EMVA) által finanszírozott támogatásra vonatkozó szabályok megállapításáról, valamint az 1305/2013/EU európai parlamenti és tanácsi rendelet és az 1307/2013/EU európai parlamenti és tanácsi rendelet hatályon kívül helyezéséről szóló európai parlamenti és tanácsi rendeletre irányuló javaslat, (COM(2018) 392 final).
         
            (4)  A Bizottság 717/2014/EU rendelete (2014. június 27.) az Európai Unió működéséről szóló szerződés 107. és 108. cikkének a halászati és akvakultúra-ágazatban nyújtott csekély összegű támogatásokra való alkalmazásáról (HL L 190., 2014.6.28., 45. o.).
         
            (5)  A Bizottság 1388/2014/EU rendelete (2014. december 16.) az Európai Unió működéséről szóló szerződés 107. és 108. cikke alkalmazásában a halászati és akvakultúra-termékek előállításával, feldolgozásával és forgalmazásával foglalkozó vállalkozások számára nyújtott támogatások bizonyos fajtáinak a belső piaccal összeegyeztethetőnek nyilvánításáról (HL L 369., 2014.12.24., 37. o.).
         
            (6)  Az Európai Parlament és a Tanács 508/2014/EU rendelete (2014. május 15.) az Európai Tengerügyi és Halászati Alapról, valamint a 2328/2003/EK, a 861/2006/EK, az 1198/2006/EK és a 791/2007/EK tanácsi rendelet, valamint az 1255/2011/EU európai parlamenti és tanácsi rendelet hatályon kívül helyezéséről (HL L 149., 2014.5.20., 1. o.).
         
            (7)  Az Európai Tengerügyi és Halászati Alapról, és az 508/2014/EU európai parlamenti és tanácsi rendelet hatályon kívül helyezéséről szóló európai parlamenti és tanácsi rendeletre irányuló javaslat, (COM(2018) 390 final).